/* COM/2011/0049 galīgā redakcija - NLE 2011/0024 */ Priekšlikums PADOMES LĒMUMS par to, lai parakstītu Nagojas Protokolu par piekļuvi ģenētiskajiem resursiem un godīgu un vienlīdzīgu to ieguvumu sadali, kas gūti no šo resursu izmantošanas





Briselē, 11.2.2011 COM(2011) 49 galīgā redakcija 2011/0024 (NLE) Priekšlikums PADOMES LĒMUMS par to, lai parakstītu Nagojas Protokolu par piekļuvi ģenētiskajiem resursiem un godīgu un vienlīdzīgu to ieguvumu sadali, kas gūti no šo resursu izmantošanas PASKAIDROJUMA RAKSTS 1. Konvencija par bioloģisko daudzveidību (KBD) ir galvenais starptautiskais regulējums, kas paredz pasākumus, lai saglabātu bioloģisko daudzveidību, ilgtspējīgā veidā izmantotu tās komponentus, un godīgu un vienlīdzīgu to ieguvumu sadali, ko gūst no ģenētisko resursu izmantošanas. Patlaban ar 193 Pusēm konvencijā ir faktiski starptautiska dalība. Eiropas Savienība un visas 27 tās dalībvalstis ir konvencijas Puses. 2. KBD 15. pants paredz vispārīgu regulējumu ģenētisko resursu piekļuvei un ieguvumu sadalei: tajā valstu neatkarība noteikt piekļuvi ģenētiskajiem resursiem atzīta kā daļa no to suverēnajām tiesībām uz dabas resursiem. Pušu pienākums ir īstenot pasākumus, lai atvieglotu piekļuvi ģenētiskajiem resursiem. Vienlaikus visām Pusēm ir jāveic pasākumi likumdošanas, administratīvajā un politikas jomā, lai ar Pusi, kura nodrošina šos resursus, godīgā un vienlīdzīgā veidā dalītos ar pētniecības un izstrādes rezultātiem un ieguvumiem, ko gūst no komerciālas un citādas ģenētisko resursu izmantošanas. 3. Valstu un valdību vadītāji, kas 2002. gada augustā piedalījās Pasaules augstākā līmeņa sanāksmē par ilgtspējīgu attīstību, vienojās uzsākt sarunas par "starptautisku režīmu" piekļuvei un ieguvumu sadalei KBD ietvaros. KBD Pušu Septītajā konferencē (KBD COP7 ) 2004. gada februārī tika pieņemts detalizēts sarunu mandāts. Sarunas tika uzsāktas Atklātajā darba grupā piekļuves un ieguvumu sadales jautājumos ( ABS WG ). KBD COP8 laikā 2006. gada martā Puses apņēmās iespējami drīz pabeigt sarunas pirms KBD COP10 2010. gada oktobrī. KBD COP9 laikā 2008. gada maijā Puses vienojās par tekstuālo bāzi un detalizētu ceļvedi noslēguma sarunām. 4. Noslēguma sarunas par Nagojas protokolu norisinājās 2009. gada aprīlī, 2009. gada novembrī, 2010. gada janvārī, 2010. gada martā, 2010. gada jūlijā, 2010. gada septembrī, kā arī pirms KBD COP10 2010. gada oktobrī un tās laikā. 5. Padome 2009. gada 26. oktobrī pieņēma lēmumu, ar kuru Komisiju oficiāli pilnvaroja Eiropas Kopienas vārdā jautājumos, kas ir Kopienas kompetencē, piedalīties sarunās par starptautisku piekļuves un ieguvumu sadales režīmu Atklātās darba grupas piekļuves un ieguvumu sadales jautājumos astotajā un devītajā sanāksmē. Pilnvaras attiecas uz visiem sarunu laikā izskatāmajiem jautājumiem, izņemot ar ģenētiskajiem resursiem saistītajām tradicionālajām zināšanām, ko apsprieda dalībvalstis, kas dalībvalstu vārdā pilda Padomes prezidentvalstu funkcijas. Komisijas pilnvaras piedalīties sarunās ar Padomes 2010. gada 21. septembra lēmumu tika pagarinātas līdz KBD COP10 . 6. Sarunu laikā Padome atkārtoti izteica tās politisko atbalstu sarunām un apņemšanos panākt to sekmīgu iznākumu[1]. 2010. gada 29. oktobrī ES ministru koordinācijas sanāksmes dalībnieki KBD COP10 laikā vienprātīgi atbalstīja kompromisa priekšlikumu par Nagojas protokolu, kuru COP10 pēdējā norises dienā iesniedza COP10 prezidentvalsts Japāna, ņemot vērā, ka tas ietilpa apstiprinātajās ES nostājās un sarunu norādījumos, kas adresēti Komisijai. 7. KBD COP10 noslēguma plenārsēdē 2010. gada 30. oktobrī veiksmīgi tika pieņemts Konvencijai par bioloģisko daudzveidību pievienotais Nagojas Protokols par piekļuvi ģenētiskajiem resursiem un godīgu un vienlīdzīgu to ieguvumu sadali, kas gūti no šo resursu izmantošanas. Protokols būs atvērts parakstīšanai Apvienoto Nāciju Organizācijas galvenajā mītnē Ņujorkā no 2011. gada 2. februāra līdz 2012. gada 1. februārim. 8. KBD COP10 sagatavotais lēmums, ar ko pieņem Nagojas protokolu, aicina KBD Puses iespējami drīzāk parakstīt protokolu un attiecīgajā gadījumā deponēt ratifikācijas, akceptēšanas, apstiprināšanas vai piekļuves instrumentus, lai nodrošinātu pēc iespējas drīzāku protokola stāšanos spēkā. Nagojas protokola starpvaldību komiteja tiksies 2011. gada jūnijā un 2012. gada aprīlī, lai sagatavotu protokola Pušu pirmo sanāksmi. 9. Padome 2010. gada 20. decembrī apstiprināja secinājumus, kas cita starpā atzinīgi novērtē Nagojas protokola pieņemšanu, un aicina Komisiju pēc iespējas drīzāk parakstīt Nagojas protokolu un sākt gatavoties tā laicīgai ratifikācijai un īstenošanai[2]. 10. Ņemot vērā iepriekš minēto, ir lietderīgi Savienības pārstāvim parakstīt Nagojas Protokolu par piekļuvi ģenētiskajiem resursiem un godīgu un vienlīdzīgu to ieguvumu sadali, kas gūti no šo resursu izmantošanas, paredzot tā vēlāku noslēgšanu. 2011/0024 (NLE) Priekšlikums PADOMES LĒMUMS par to, lai parakstītu Nagojas Protokolu par piekļuvi ģenētiskajiem resursiem un godīgu un vienlīdzīgu to ieguvumu sadali, kas gūti no šo resursu izmantošanas EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 192. panta 1. punktu saistībā ar 218. panta 5. punktu, ņemot vērā Komisijas priekšlikumu, tā kā: 1. Valstu un valdību vadītāji, kas 2002. gada augustā piedalījās Pasaules augstākā līmeņa sanāksmē par ilgtspējīgu attīstību, vienojās uzsākt sarunas par starptautisku režīmu piekļuvei un ieguvumu sadalei Konvencijas par bioloģisko daudzveidību ietvaros. 2. Padome 2009. gada 26. oktobrī un vēlreiz 2010. gada 21. septembrī pilnvaroja Komisiju piedalīties šajās sarunās Savienības vārdā attiecībā uz jautājumiem, kas ir Savienības kompetencē. 3. Padome atkārtoti izteica savu politisko apņemšanos panākt veiksmīgu sarunu noslēgumu līdz apstiprinātajam termiņam[3]. 4. Savienības ministru koordinācijas sanāksmē, kas tika organizēta 2010. gada 29. oktobrī, kad Nagojā norisinājās Konvencijas par bioloģisko daudzveidību Pušu desmitā konference, vienprātīgi tika atbalstīts kompromisa priekšlikums Nagojas protokolam, kuru iesniedza prezidentvalsts Japāna. 5. Pēc tā pieņemšanas Konvencijas par bioloģisko daudzveidību Pušu desmitajā konferencē Konvencijai par bioloģisko daudzveidību pievienotais Nagojas Protokols par piekļuvi ģenētiskajiem resursiem un godīgu un vienlīdzīgu to ieguvumu sadali, kas gūti no šo resursu izmantošanas, būs pieejams parakstīšanai Apvienoto Nāciju Organizācijas galvenajā mītnē Ņujorkā no 2011. gada 2. februārim līdz 2012. gada 1. februārim. 6. Padome 2010. gada 20. decembrī atzinīgi novērtēja Nagojas protokola pieņemšanu un aicināja Komisiju pēc iespējas drīzāk parakstīt Nagojas protokolu un sākt gatavoties tā laicīgai ratifikācijai un īstenošanai[4]. 7. Nolīgums jāparaksta Savienības vārdā, ņemot vērā tā noslēgšanu vēlākā datumā, IR PIEŅĒMUSI ŠO LĒMUMU. 1. pants Padomes priekšsēdētājs ar šo ir pilnvarots izraudzīt personu vai personas, kam ir tiesības Savienības vārdā parakstīt Konvencijai par bioloģisko daudzveidību pievienoto Nagojas Protokolu par piekļuvi ģenētiskajiem resursiem un godīgu un vienlīdzīgu to ieguvumu sadali, kas gūti no šo resursu izmantošanas. Parakstāmā nolīguma teksts ir pievienots šim lēmumam. 2. pants Šis lēmums stājas spēkā tā pieņemšanas dienā. […] Padomes vārdā — priekšsēdētājs [1] Sk. Padomes 2006. gada 6. marta, 2007. gada 28. jūnija, 2008. gada 4. marta, 2010. gada 16. marta un 2010. gada 14. oktobra secinājumus. [2] Sk. Padomes 2010. gada 20. decembra secinājumus, jo īpaši 1. un 21. punktu. [3] Sk. Padomes 2006. gada 6. marta, 2007. gada 28. jūnija, 2008. gada 4. marta, 2010. gada 16. marta un 2010. gada 14. oktobra secinājumus. [4] Sk. Padomes 2010. gada 20. decembra secinājumus, jo īpaši 1. un 21. punktu.